Grasietydperk vir rybewyse wéér verleng(Foto: Maroela Media) Die grasietydperk om rybewyse te hernu binne 30 dae ná die einde van die ramptoestand, is weer verleng. Dit beteken dat die betrokke motoriste tot 5 Mei 2022 het om hul rybewyse te hernu. Maroela Media het vroeër berig die rede vir die verlenging van die sperdatum is omdat amper die helfte van rybewyse wat verval, weens vertragings by lisensiekantore nog nie weer hernu is nie. Alle leerlinglisensies, rybewyse, tydelike rybewyse en professionele bestuurspermitte wat tussen 26 Maart 2020 en 31 Augustus 2021 verstryk het, is dus nog tot 5 Mei 2022 geldig. Die aankondiging deur Fikile Mbalula, minister van vervoer, is Dinsdag op Twitter en tydens die bekendstelling van die Paastyd-veiligheidsprogram bekendgemaak. “Ons maan die betrokke persone om hul rybewyse te hernu. Die einde van die ramptoestand beteken dat ons nie meer kennisgewings kan uitreik om die grasietydperk verder te verleng nie.” Dit volg ná hy aan die begin van Maart duidelik gestel het dat hy nie weer die sperdatum gaan verleng nie. Mbalula het vroeër sy kommer uitgespreek oor die spoed waarteen die lisensies hernu word. Volgens Mbalula is sowat 1,4 miljoen uit 2,8 miljoen rybewyse wat verval het, nog nie hernu nie. Teen Augustus het dié getal op 1,2 miljoen gestaan. Mbalula het vroeër ook aangedui dat die departement navorsing wil doen om die huidige hernuwingstydperk van vyf jaar dalk te hersien. Die Organisasie teen Belastingmisbruik (Outa) het vroeër ŉ beroep op die minister gedoen om ’n langtermynoplossing vir die bestuurslisensieprobleme te kry. Wayne Duvenage, hoof van Outa, meen die uitstel is nie genoeg nie en dat Mbalula dié tydperk moet gebruik om regulasies te wysig om dit moontlik te maak dat bestuurslisensies eers na 10 jaar verstryk.